Novemberben lesz a debütáló futama a Toyota új GT3-as versenyautójának
Évekig tartó várakozás után a GR GT3 kevesebb mint két hét múlva mutatkozik be a nemzetközi motorsport-színtéren: a japán Autobacs Super GT sorozat szezonzáró versenyén, Motegiben lesz a premierje.

Tojoda Akió saját csapata, a Rookie Racing felel a dupla turbós V8-as motorral hajtott GR GT3 versenyeztetéséért a Super GT sorozat szezonzáró versenyhétvégén, amelyen a 250 km-es futamokat november 7-én és 8-án, szombaton és vasárnap rendezik meg. A Rookie Racing a 32-es rajtszámú GR GT3-ast „különleges járműként” nevezi a GT300-as kategóriába Eneos X Prime GR GT3 Concept néven, az ismeretlen teljesítménykiegyenlítéssel (Balance of Performance) rendelkező új gép azt a Mercedes-AMG GT3 Evót váltja a csapatnál, amelyet eddig a teljes 2026-os szezon során használt az alakulat. Egy Fujiban tartott shakedown-t leszámítva a Mobility Resort Motegin vetik be először a GR GT3 Conceptet, a várakozások szerint több mint 30 ezer néző láthatja majd a helyszínen, versenykörülmények között száguldani a Toyota új V8-as hibrid szupersportautójának versenyváltozatát.
A japán autógyártó jelenlegi elnöke (és korábbi vezérigazgatója) által alapított Rookie Racing istálló elsődleges célja új Toyoták, Lexusok és GR-ek versenykörülmények között történő éles tesztelése, ezért indul a csapat olyan rangos és komoly kihívást jelentő pályaversenyeken, mint a Nürburgringi 24 órás futam vagy a japán Super Taikyu sorozat. Emellett gyári támogatású alakulatként képviselik a Toyotát a Super GT csúcskategóriájában, a GT500-ban (egy GR Suprával), valamint a Super Formula bajnokságban is.
Motegiben a GR GT3 Concept volánja mögé a Toyota gyári versenyzői ülnek majd be. Isziura Hiroaki, a közúti GR GT és a GT3-as versenyváltozat vezető fejlesztőpilótája, valamint a Toyota 19 éves tehetsége, Szuzuki Tokidzsa kapta meg a megtisztelő lehetőséget. Már azt is tudni lehet, hogy a piros festésű versenyautó Bridgestone abroncsokon fut majd a debütáló futamán annak ellenére, hogy a jövő évtől – amikor a Super GT régóta jelenlegi gumiszállítói szerződése véget ér – már a Dunlop lesz a GT300-as kategória kizárólagos beszállítója.
A Toyota már évek óta fejleszti a kezdetben Lexus modellnek szánt GR GT-t és az abból készült GT3-as versenyautót, utóbbi korai változatát először a 2022-es Tokiói Autószalonon mutatták be. 2025 júliusában a GR GT3 a Goodwoodban, a Festival of Speeden mutatkozott be a nagyközönség előtt, ahol a Haas Forma–1-es istálló pilótája, Esteban Ocon vezette végig a hegyi felfutó pályán. Idén a Gazoo Racing visszahozta az új szupersportautót Goodwoodba, ahol többek között a rali-világbajnokság (WRC) idei győztese, Elfyn Evans is kipróbálhatta a hazai rajongói előtt.
A pletykák szerint a Toyota azt fontolgatta, hogy 2026-ban néhány kiválasztott versenyen már elindítja az autót, kezdetben a májusi Nürburgringi 24 órást tartották ideálisnak a bemutatkozásra. Bár ez a terv végül nem valósult meg, a japán autógyártó nem adta fel a reményt, hogy még 2026 vége előtt pályára küldje új GT3-as versenyautóját.
2026-ban a Rookie Racing versenyzői négy alkalommal végeztek az első tíz között a GT300-as bajnokságban; a legjobb eredményét Isziura és Szuzuki az augusztusi, Fuji Speedway-en rendezett futamon érte el, ahol a második helyen végeztek. Mivel azonban a szezonzáróra autót cserélnek, a két pilóta és a Rookie Racing sem szerezhet pontokat a Motegiben megrendezésre kerülő dupla versenyes zárófordulón. Ehelyett arra összpontosít a csapat, hogy valós versenykörülmények között gyűjtsön adatokat az új autóról és kiküszöbölje az esetleges gyermekbetegségeket, hogy a GR GT3 januárban kész legyen az első teljes versenyszezonjára, 2027-ben ugyanis négy rangos versenysorozatban is rajthoz áll majd.
A Racer szaklap értesülései szerint a Rookie Racing 2027-ben teljes szezonra nevezi majd be a japán Super GT sorozatba, és a Nürburgringi 24 óráson is indítja majd a szintén a Toyotához kötődő, a Super Formulában is érdekelt KCMG csapattal karöltve. Úgy tudni, az idén még Lexus RC F-fel versenyző Akkodis ASP Team két GR GT3-ast indít majd jövőre a legrangosabb GT3-as sorozatban, a Hosszútávú Világbajnokságon (FIA WEC), a Vasser Sullivan Racing pedig ugyanezt tervezi az IMSA WeatherTech SportsCar bajnokságban Észak-Amerikában. A GR GT3 itteni debütálása a januárban, Daytonában várható, tehát egyből „bedobják majd a mély vízbe” a kocsit a legendás 24 órás megbízhatósági versenyen.
Az új, 650 lóerős GR GT – amelyet a modellpalettán betöltött szerepe miatt a legendás Toyota 2000GT és a Lexus LFA szellemi örökösének tekintenek – egyben a GR, mint önálló márka piaci bevezetését is szolgálja, segíti. Mind a hibrid hajtású közúti, mind a versenyváltozat GR jelzéssel érkezik, Toyota vagy Lexus márkanév és logók nélkül. Azzal, hogy már a Super GT szezon utolsó két futamán rajthoz áll, a GR GT3 hasonló utat jár be, mint elődje, a Lexus RC F GT3. Az utolsó szezonját idén teljesítő, WEC-futamgyőztes kupé 2015-ben mutatkozott be a Super GT-ben, két évvel azelőtt, hogy világszerte elindultak volna az ügyfélprogramok vele.
Már azt is tudni lehet, hogy GR GT3 elérhetősége az első teljes versenyszezonban korlátozott lesz: 2027-ben a fent említetteken kívül nem kerülnek további példányok ügyfelekhez versenyzési célból. 2028-ban azonban már igen, mivel az FIA GT3-as előírásai megkövetelik, hogy a hivatalos homologizációt – amelyre még nem került sor – követő első két évben legalább 20 autó készüljön egy adott típusból.

